Steenhuisen, nog 2 wil waarneem as DA-leier | Netwerk24
Steenhuisen, nog 2 wil waarneem as DA-leier
Deur Philda Essop 31 Oktober 2019 21:09
John Steenhuisen Foto: Melinda Stuurman
Drie kandidate waaronder die nuutverkose parlementêre leier, John Steenhuisen, het hulle beskikbaar gestel vir die tussentydse leierskap van die DA.
Bonginkosi Madikizela, Wes-Kaapse DA-leier, sowel as Makashule Gana, lid van die DA in die Gautengse wetgewer, ding saam met Steenhuisen mee vir die pos van tussentydse leier.
Altesaam vier kandidate het hulle beskikbaar gestel vir die tussentydse voorsitterskap van die DA.
Hulle is dr. Ivan Meyer, Wes-Kaapse LUR vir landbou, Dharmesh Dhaya, hoofsweep van die DA in die Buffalo City-metroraad in Oos-Londen, Khume Ramulifho, DA-lid in die Gautengse wetgewer, en dr. Nomafrench Mbombo, Wes-Kaapse LUR vir gesondheid.
Die poste is vakant ná die bedanking verlede week van Mmusi Maimane as DA-leier en Athol Trollip as DA-voorsitter. Hul bedankings het gevolg nadat 'n verslag van 'n hersieningspaneel onder leiding van Ryan Coetzee, strateeg en voormalige DA-LP, deur die partyleierskap oorweeg is. Die paneel is deur Maimane aangewys ná die DA se onbevredigende uitslae in die Mei-verkiesing.
Die DA se federale raad wat uit sowat 150 lede bestaan, sal op 17 November die nuwe leiers in Johannesburg verkies.
Die benoemings vir die poste het Donderdag om 17:00 gesluit. Désirée van der Walt, voorsittende beampte van verkiesings van die federale raad, het in 'n verklaring gesê die party sien uit na 'n "konstruktiewe tydperk" van veldtogte tussen die kandidate.